Julkisasiamiehen ratkaisuehdotus Cosmas 8 päivänä kesäkuuta 1995. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivien 89/336/ETY ja 92/31/ETY täytäntöönpanon laiminlyönti - Sähkömagneettinen yhteensopivuus. - Asia C-240/94.



Oikeustapauskokoelma 1995 sivu I-02593



Julkisasiamiehen ratkaisuehdotukset

1. Komissio vaatii EY:n perustamissopimuksen 169 artiklan nojalla esillä olevassa asiassa nostamassaan kanteessa, että yhteisöjen tuomioistuin toteaa Irlannin laiminlyöneen velvoitteensa panna täytäntöön kansallisessa lainsäädännössä sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY(1) ja direktiivin 89/336/ETY muuttamisesta 28 päivänä huhtikuuta 1992 annetun neuvoston direktiivin 92/31/ETY(2) (jäljempänä direktiivit).

2. Direktiivin 89/336 12 artiklan 1 kohdan alkuperäisessä versiossa säädettiin:

"Jäsenvaltioiden on 1 päivään heinäkuuta 1991 mennessä annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Jäsenvaltioiden on ilmoitettava tästä komissiolle.

Jäsenvaltioiden on sovellettava näitä säännöksiä 1 päivästä tammikuuta 1992 alkaen."

Direktiivin 92/31 1 artiklan 2 kohdassa lisätään tähän säännökseen seuraava kappale:

"Jäsenvaltiot sallivat kuitenkin 31 päivänä joulukuuta 1995 päättyvänä määräaikana sellaisten tarkoitettujen laitteiden markkinoille saattamisen ja käyttöönoton, jotka ovat niiden alueilla 30 päivänä kesäkuuta 1992 voimassa olevien kansallisten säännösten mukaisia."

Direktiivin 92/31 2 artiklassa säädetään:

"Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään kolme kuukautta sen antamisen jälkeen. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

Niiden on sovellettava näitä säännöksiä viimeistään kuusi kuukautta tämän direktiivin antamisen jälkeen."

3. Edellä mainittujen määräaikojen päätyttyä komissio antoi 14.10.1992 päivätyssä kirjeessään Irlannin hallitukselle virallisen huomautuksen ja kiinnitti siinä Irlannin hallituksen huomion siihen seikkaan, että se ei ollut saanut ilmoitusta direktiivien saattamisesta osaksi kansallista oikeusjärjestystä tai muulla tavoin tietoa niiden täytäntöönpanosta, joten komissio varasi Irlannin hallitukselle tilaisuuden esittää huomautuksensa kahden kuukauden kuluessa kirjeen vastaanottamisesta.

4. Komissio lähetti Irlannille 2.7.1993 perustellun lausunnon, jossa se kehotti Irlantia toteuttamaan tarpeelliset toimenpiteet direktiivien noudattamiseksi kahden kuukauden määräajassa perustellun lausunnon vastaanottamisesta.

5. Komissio on pannut asian vireille yhteisöjen tuomioistuimessa sen kirjaamoon 30.8.1994 jättämällään kirjelmällä.

6. Vastineessaan Irlanti ei kiistä sitä, että se ei ole toteuttanut tarvittavia toimenpiteitä direktiivien saattamiseksi osaksi kansallista oikeusjärjestystä. Se huomauttaa ainoastaan, että ministeriön asetusten ("Ministerial Regulations") hyväksymismenettely tämän asian ratkaisemiseksi on meneillään.

7. Yhteisöjen tuomioistuimen vakiintuneen oikeuskäytännön mukaan jäsenvaltio ei voi vedota kansallisen oikeusjärjestyksen säädöksiin tai toimintatapoihin tai kansallisesta oikeusjärjestyksestä johtuviin olosuhteisiin puolustuksekseen, kun se on jättänyt täyttämättä EY:n perustamissopimuksen ja yhteisön direktiivien mukaiset velvoitteensa.(3)

8. Koska Irlanti ei näin ollen ole saattanut direktiivejä osaksi kansallista oikeusjärjestystään, komission esittämä jäsenyysvelvoitteiden noudattamatta jättämistä koskeva väite on katsottava toteennäytetyksi.

9. Näyttää siltä, että kanteen johdanto-osassa viitattaisiin vielä toiseen jäsenyysvelvoitteiden noudattamatta jättämiseen, joka koskisi sitä, että komissiolle ei ole ilmoitettu direktiivien täytäntöönpanosta. Vaikka kanteen voitaisiin tulkita tarkoittavan myös tämän toisen jäsenyysvelvoitteen noudattamatta jättämisen toteamista, sen tutkiminen olisi turhaa, koska Irlanti ei ole antanut tarvittavia säädöksiä säädetyssä määräajassa.(4)

Ratkaisuehdotus

10. Edellä esitetyn perusteella ehdotan, että yhteisöjen tuomioistuin:

1) toteaa, että Irlanti on jättänyt täyttämättä sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY 12 artiklan 1 kohdan ja direktiivin 89/336/ETY muuttamisesta 28 päivänä huhtikuuta 1992 annetun neuvoston direktiivin 92/31/ETY 2 artiklan 1 kohdan sekä EY:n perustamissopimuksen 189 artiklan kolmannen kohdan mukaiset velvoitteensa, koska se ei ole määräajassa saattanut voimaan edellä mainittujen direktiivien noudattamisen edellyttämiä lakeja, asetuksia ja hallinnollisia määräyksiä ja

2) velvoittaa Irlannin korvaamaan oikeudenkäyntikulut.

(1) - EYVL 1989 L 139, s. 19.

(2) - EYVL 1992 L 126, s. 11.

(3) - Ks. asia C-303/93, komissio v. Italia, tuomio 18.5.1994 (Kok. 1994, s. I-1901), asia C-65/94, komissio v. Belgia, tuomio 28.9.1994 (Kok. 1994, s. I-4627), asia C-94/94, komissio v. Espanja, tuomio 15.12.1994 (Kok. 1994, s. I-5777), asia C-66/94, komissio v. Belgia, tuomio 19.1.1995, asia C-365/93, komissio v. Kreikka, tuomio 23.3.1995 ja asia C-147/94, komissio v. Espanja, tuomio 6.4.1995; kolmea viimeksi mainittua ei ole vielä julkaistu oikeustapauskokoelmassa.

(4) - Ks. em. tuomio asiassa komissio v. Italia, 6 kohta, asiassa komissio v. Kreikka, 12 kohta sekä 6.4.1995 annettu tuomio asiassa komissio v. Espanja, 7 kohta.